જે બાળકો હૉસ્પિટલમાં નહીં અને ઘરે આયાની મદદથી જન્મે છે તેમના સિવાયનાં બધાં જ બાળકો જેમનો જન્મ હૉસ્પિટલમાં થયો છે તેમને જન્મ સમયની રસી લગભગ મળી જ જાય છે. એનું કારણ એ છે કે જન્મ સમયે તો બાળકના રસીકરણની ફરજ હૉસ્પિટલની હોય છે, પરંતુ એક વખત ઘરે લઈ ગયા પછી સમયે-સમયે બાળકને રસી અપાવવાની જવાબદારી માતા-પિતાની છે. એમાં ચૂક થઈ રહી છે એટલે જ ઘણાં બાળકો રસીથી વંચિત રહી જાય છે. એ વિશે વાત કરતાં ડૉ. ઝીનલ ઉનડકટ કહે છે, ‘ઘણાં માતા-પિતા એવું માનતાં હોય છે કે રસી અપાવવાથી બાળકની રોગપ્રતિકારક શક્તિ નબળી પડી જાય છે. એ વાત તદ્દન મિથ્યા છે. હકીકત એ છે કે રસી બાળકને રોગ સામે રક્ષણ આપવાનો યોગ્ય માર્ગ છે. રસીકરણ દ્વારા તમે બાળકનું ભવિષ્ય અને તેની હેલ્થ બન્ને સુરક્ષિત કરો છો એટલે એ અપાવવી જરૂરી છે.’